Beloning uitgeloof in Namhla Mtwa-moord  Fotos van Namhla Mtwa wat op sosiale media gedeel word. (Foto: Facebook) Die polisie in die Oos-Kaap het ŉ beloning van R200 000 uitgeloof vir inligting wat kan lei tot die inhegtenisneming van Namhla Mtwa se moordenaar. Mtwa (35) is op 21 April in haar motor doodgeskiet toe sy by haar huis in Mthatha aangekom het. Volgens die polisie is sy in haar bolyf geskiet en op die toneel dood verklaar. Die moord het verlede maand opnuut skokgolwe veroorsaak nadat bewerings op sosiale media die ronde gedoen het dat dié vrou moontlik voor haar dood deur haar lewensmaat aangerand is. “ŉ Intensiewe en sensitiewe ondersoek is tans aan die gang om die skuldige op te spoor en in hegtenis te neem,” het brig. Tembinkosi Kinana, polisiewoordvoerder, gesê. “Die beloning word uitgeloof aan enige individu wat inligting kan verskaf wat sal lei tot die inhegtenisneming, suksesvolle vervolging en daaropvolgende skuldigbevinding van die verdagte verantwoordelik vir die moord op Mtwa.” Mtwa se suster het haar intussen tot sosiale media gewend en foto’s van haar suster se beserings en gesprekke met familielede voor haar dood gedeel, wat daarop dui dat dié beserings deur haar jare lange lewensmaat toegedien is. Die beelde is intussen wyd versprei met die hutsmerk #JusticeforNamhla. Enigiemand met inligting oor die voorval word versoek om die hoofondersoekbeampte, brig. Venetia Masingi, by 082 040 6751 te kontak of Stop Misdaad by 08600 10111. Oscar Mabuyane, premier van die Oos-Kaap, het ook vroeër versoek dat daar spoedig opgetree word in die ondersoek na Mtwa se moord. “Iemand moet antwoorde gee vir die gewelddadige dood van hierdie vrou.”